
A PÖTTYÖS AZ IGAZI, SZERINTED IS? A szeretetmárkák vizsgálata a magyar piacon, különös tekintettel a Pöttyös márkára

Dolgozatomban a szeretetmárka kifejezést vizsgálom a nemzetközi és a hazai szakirodalom
alapján. A magyar piac egyik legnépszerűbb termékére és márkájára fókuszálva szeretném
megismerni a vásárlói preferenciákat és a márkahűség közötti összefüggéseket. A kutatási
kérdésem az: léteznek-e szeretetmárkák a magyar piacon és ha igen, akkor a Pöttyös márka
beletartozik-e ebbe a körbe?

A téma megfelelő feltárásához vegyes kutatási módszertant alkalmazok. A kvantitatív
módszertan tekintetében CAWI (online google űrlap alapú kérdőív) módszertant használtam a
fogyasztói oldal megismerésére, illetve CAWI módszertannal kiegészített kísérlet alapú
vaktesztet ugyancsak a fogyasztói gondolkodás megismerésére, különös tekintettel a fogyasztói
preferenciákra. Kvalitatív módszerrel egyrészről készítettem fókusz csoportos kutatást
(minicsoportos módszertannal) fogyasztókkal (két kategóriába soroltam őket: 30 év alatti és 30
év feletti csoportok), illetve a vállalat marketing vezetőjével is csináltam egy szakértői interjút.
Emellett netnográfiával (megfigyelés) is foglalkoztam, annak érdekében, hogy a témát még
részletesebben ki tudjam elemezni. A megfigyelés során első sorban a félig strukturált interjúk
keretében is vizsgált Pöttyös reklámfilmet (Youtube platform) és az instagram oldalt figyeltem,
illetve ezen platformok komment szekcióit, míg a kvantitatív kutatásom során szituációs
kérdésekkel mértem a fogyasztói preferenciákat. Emellett különböző eseményeken
megfigyeltem, hogy milyen márkájú túró rudihoz nyúlnak az emberek elsőnek, melyiket
választják és milyen márkát vesznek meg végül.

A kutatásom eredményeként beigazolódott a feltételezésem miszerint a Pöttyös márka egy
magyar szeretetmárka. A Pöttyös marketingstratégiáját tekintve elmondható, hogy tudatos
stratégia megvalósítása alapján érték el a szeretetmárka kategóriát, viszont ehhez komoly
érzelmi kötődés kialakítására volt szükség.



